Samið um fyrstu skrefin að tvöföldun á Kjalarnesi og undir Hvalfirði Fulltrúar Spalar ehf. , sem á og rekur Hvalfjarðargöng , og Vegagerðarinnar hafa undirritað samkomulag sem líta verður á sem fyrsta formlega skrefið að því marki að tvöfalda þjóðveginn um Kjalarnes og gera ný göng undir Hvalfjörð . Í þessu samkomulagi er kveðið á um að Spölur og Vegagerðin séu sammála um nauðsyn framkvæmda við hringveginn á Kjalarnesi og við Hvalfjarðargöng til að auka afköst umferðarmannvirkjanna og auka jafnframt umferðaröryggi . Til grundvallar í viðræðum aðila var að tvöfalda veginn úr Kollafirði að Hvalfjarðargöngum og tvöfalda göngin . Gísli Gíslason , stjórnarformaður Spalar segir að aðdragandi samkomulagsins hafi í stórum dráttum verið sá að forystumenn Spalar kynntu Sturlu Böðvarssyni samgönguráðherra fyrr í vetur áhuga sinn og hugmyndir um hvernig koma mætti undirbúningi nýrra Hvalfjarðarganga og vegabótum á Kjalarnesi á dagskrá þegar á árinu 2007 . Samgönguráðherra fól Vegagerðinni í framhaldinu að taka upp viðræður við Spöl og nýja samkomulagið er afrakstur þeirra viðræðna . 250 milljónir króna til ráðstöfunar Samið var um það á sínum tíma að Vegagerðin lánaði Speli fjármuni til að félagið gæti greitt hluthöfum sínum samningsbundinn arð . Þetta fyrirkomulag var við lýði um árabil eftir að félagið var stofnað . Skuld Spalar af þessu tilefni er um 150 milljónir króna og í nýja samkomulaginu er kveðið á um að félagið geri að fullu upp við Vegagerðina í september 2007 . Ennfremur segir þar að þessum fjármunum skuli varið til undirbúnings framkvæmda við að tvöfalda þjóðveginn á Kjalarnesi og tvöfalda Hvalfjarðargöng , til dæmis vegna skipulagsmála , mats á umhverfisáhrifum , nauðsynlegra landakaupa og hönnunar á nýjum vegi . Vegagerðin leggur til viðbótar fram að minnsta kosti 100 milljónir króna á árunum 2007 og 2008 til að nota í sama skyni . Alls verða því að minnsta kosti 250 milljónir króna til ráðstöfunar . Spölur og Vegagerðin ætla að setja á laggir sérstaka samstarfsnefnd vegna undirbúningsverkefnanna til að fjalla um tilhögun þeirra og framgang . Gísli fagnar samkomulaginu við Vegagerðina enda hafi Spalarmenn hvatt ítrekað til þess að horft sé á Sundabraut , tvöföldun vegar um Kjalarnes og stækkun Hvalfjarðarganga sem eina framkvæmd sem skipta mætti svo eftir atvikum í einstaka þætti . Þeir hafi bent á að umferð aukist stöðugt um Hvalfjarðargöng og nauðsynlegt sé að taka tvöföldun ganganna á dagskrá nú þegar til að auka afköst þeirra og tryggja áfram öryggi vegfarenda . ,, Samkomulag Spalar og Vegagerðarinnar setur stækkun ganganna í raun og veru á dagskrá og tvöföldun á Kjalarnesi sömuleiðis . Orð eru til alls fyrst og nú verður þeim fylgt eftir með fyrstu skrefunum til undirbúnings , " segir Gísli . ,, Vissulega tekur sinn tíma að hanna ný jarðgöng , ganga frá nauðsynlegum breytingum á skipulagi , meta umhverfisáhrif framkvæmdanna , kaupa land og gera annað það sem gera þarf . Mikilvægast er samt að nú er ferlið formlega hafið . Tvöföldun þjóðvegarins á Kjalarnesi og tvöföldun Hvalfjarðarganga er besta ráðstöfunin sem í boði er til að tryggja öryggi vegfarenda á sama tíma og umferð eykst þar ár frá ári . Þessa sýn tel ég að samgönguráðherra , Vegagerðin og Spölur eigi sameiginlega og það staðfestist í raun með samkomulaginu . Ég vænti þess fyrir hönd Spalar að undirbúningurinn fái greiðan framgang og sjálfar framkvæmdirnar komist á dagskrá sem fyrst . Veruleikinn kallar á þessar samgöngubætur . “